CELEX: 32022D0289
Language: sl
Date: 2022-02-22 00:00:00
Title: Izvedbeni sklep Komisije (EU) 2022/289 z dne 22. februarja 2022 o ustanovitvi ERIC Analiza in eksperimentiranje na ekosistemih (AnaEE-ERIC) (notificirano pod dokumentarno številko C(2022) 933) (Besedilo velja za EGP) (Besedilo v bolgarskem, češkem, danskem, nizozemskem, francoskem, italijanskem, finskem in švedskem jeziku je edino verodostojno)

24.2.2022   
               
               
                  SL
               
               
                  Uradni list Evropske unije
               
               
                  L 43/73
               
            
         IZVEDBENI SKLEP KOMISIJE (EU) 2022/289
         z dne 22. februarja 2022
         o ustanovitvi ERIC Analiza in eksperimentiranje na ekosistemih (AnaEE-ERIC)
         
            
               (notificirano pod dokumentarno številko C(2022) 933)
            
         
         (Besedilo velja za EGP)
         (Besedilo v bolgarskem, češkem, danskem, nizozemskem, francoskem, italijanskem, finskem in švedskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 723/2009 z dne 25. junija 2009 o pravnem okviru Skupnosti za Konzorcij evropske raziskovalne infrastrukture (ERIC) (1) in zlasti člena 6(1), točka (a), Uredbe,
         ob upoštevanju naslednjega:
         
                     (1)
                  
                  
                     Bolgarija, Češka, Danska, Francija, Italija, Finska in Mednarodni center za napredne sredozemske agronomske študije so Komisiji predložili vlogo za ustanovitev ERIC Analiza in eksperimentiranje na ekosistemih (AnaEE-ERIC) (v nadaljnjem besedilu: vloga). Belgija je sporočila svojo odločitev, da bo v AnaEE-ERIC sprva sodelovala kot opazovalka.
                  
               
                     (2)
                  
                  
                     Vlagatelji so se dogovorili, da bo Francija država članica gostiteljica AnaEE-ERIC.
                  
               
                     (3)
                  
                  
                     Uredba (ES) št. 723/2009 je bila vključena v Sporazum o Evropskem gospodarskem prostoru (EGP) s Sklepom Skupnega odbora EGP št. 72/2015 (2).
                  
               
                     (4)
                  
                  
                     Komisija je v skladu s členom 5(2) Uredbe (ES) št. 723/2009 ocenila vlogo in ugotovila, da izpolnjuje zahteve iz navedene uredbe. Komisija je med ocenjevanjem pridobila mnenja neodvisnih strokovnjakov na področju analize in eksperimentiranja na ekosistemih.
                  
               
                     (5)
                  
                  
                     Ukrepi iz tega sklepa so v skladu z mnenjem odbora, ustanovljenega na podlagi člena 20 Uredbe (ES) št. 723/2009 –
                  
               SPREJELA NASLEDNJI SKLEP:
         
            Člen 1
            
               1.   Ustanovi se ERIC Analiza in eksperimentiranje na ekosistemih (AnaEE-ERIC).
            
            
               2.   Osnovni elementi Statuta AnaEE-ERIC so določeni v Prilogi k temu izvedbenemu sklepu.
            
         
         
            Člen 2
            Ta sklep je naslovljen na Kraljevino Belgijo, Republiko Bolgarijo, Češko republiko, Kraljevino Dansko, Francosko republiko, Italijansko republiko in Republiko Finsko.
         
         
            V Bruslju, 22. februarja 2022
            
               
                  Za Komisijo
               
               Mariya GABRIEL
               
                  članica Komisije
               
            
         
         
            (1)  UL L 206, 8.8.2009, str. 1.
         
            (2)  Sklep Skupnega odbora EGP št. 72/2015 z dne 20. marca 2015 o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode (UL L 129, 19.5.2016, str. 85).
      
      
         
            PRILOGA
            OSNOVNI ELEMENTI STATUTA AnaEE-ERIC
            
               Člen 1
               Naziv
               Ustanovi se konzorcij razpršene evropske raziskovalne infrastrukture (ERIC), imenovan „ERIC Analiza in eksperimentiranje na ekosistemih“ (v nadaljnjem besedilu: AnaEE-ERIC). Ta konzorcij je Konzorcij evropske raziskovalne infrastrukture (ERIC), ustanovljen v skladu z določbami Uredbe (ES) št. 723/2009.
            
            
               Člen 2
               Uradni sedež
               Uradni sedež AnaEE-ERIC je v kraju Gif-sur-Yvette v Franciji.
            
            
               Člen 3
               Naloga in dejavnosti
               
                  1.   Glavna naloga AnaEE-ERIC je vzpostaviti in upravljati razpršeno raziskovalno infrastrukturo, namenjeno analizi in eksperimentiranju na ekosistemih. Njegov cilj je zagotoviti orodja, storitve in znanje, ki so potrebni za uspešno spoprijemanje z zapletenimi svetovnimi okoljskimi in podnebnimi izzivi, s katerimi se soočajo človeške družbe.
               
               
                  2.   AnaEE-ERIC deluje z osrednjim vozliščem, centrom za povezovanje in zbirna poročila, tehnološkim centrom in centrom za modeliranje podatkov.
               
               
                  3.   Za namene odstavka 1 AnaEE-ERIC:
                  
                              a.
                           
                           
                              usklajuje dostop do nacionalnih platform za eksperimentiranje, analizo in modeliranje ter organizira sodelovanje z evropsko infrastrukturo;
                           
                        
                              b.
                           
                           
                              spodbuja evropske raziskovalne programe in projekte;
                           
                        
                              c.
                           
                           
                              razvija tehnologijo, usklajuje metode, vzpostavlja industrijska partnerstva in lajša prenos znanja;
                           
                        
                              d.
                           
                           
                              prispeva k izmenjavi znanja in/ali kompetenc v okviru evropskega raziskovalnega prostora (ERA) in krepi izkoriščanje intelektualnega potenciala vseh držav članic Evropske unije;
                           
                        
                              e.
                           
                           
                              razvija dostop do podatkov, njihovo souporabo in modeliranje;
                           
                        
                              f.
                           
                           
                              organizira usposabljanja;
                           
                        
                              g.
                           
                           
                              izvaja komunikacijsko strategijo;
                           
                        
                              h.
                           
                           
                              izvaja kakršne koli druge povezane ukrepe, potrebne za uresničevanje njegovih ciljev.
                           
                        
               
                  4.   AnaEE-ERIC svojo glavno nalogo opravlja na neprofitni podlagi. Kljub temu lahko AnaEE-ERIC opravlja nekatere gospodarske dejavnosti, če so tesno povezane z njegovimi glavnimi nalogami iz člena 3(3) in ne ogrožajo njihovega izvajanja.
               
            
            
               Člen 4
               Trajanje in postopek likvidacije
               
                  1.   AnaEE-ERIC se ustanovi za začetno obdobje desetih let. Skupščina članic se lahko odloči za podaljšanje delovanja za zaporedna desetletna obdobja.
               
               
                  2.   Sklep o likvidaciji AnaEE-ERIC sprejme skupščina članic v skladu s členom 18(10) Statuta.
               
               
                  3.   AnaEE-ERIC brez nepotrebnega odlašanja, vsekakor pa najpozneje v desetih dneh po sprejetju sklepa o likvidaciji, o sklepu uradno obvesti Evropsko komisijo.
               
               
                  4.   Sredstva, ki ostanejo po plačilu dolgov AnaEE-ERIC, se porazdelijo med članice v sorazmerju s seštevkom njihovih letnih prispevkov za AnaEE-ERIC, kot so navedeni v členu 17 Statuta.
               
               
                  5.   AnaEE-ERIC brez nepotrebnega odlašanja, vsekakor pa najpozneje v desetih dneh po koncu likvidacijskega postopka, o tem uradno obvesti Komisijo.
               
               
                  6.   AnaEE-ERIC preneha obstajati z dnem, ko Evropska komisija objavi ustrezno obvestilo v seriji L Uradnega lista Evropske unije.
               
            
            
               Člen 5
               Ureditev odgovornosti
               
                  1.   AnaEE-ERIC je odgovoren za svoje dolgove.
               
               
                  2.   Finančna odgovornost članic za dolgove AnaEE-ERIC kakršne koli vrste je omejena na njihove ustrezne prispevke za AnaEE-ERIC v zadnjem polnem letu delovanja.
               
               
                  3.   AnaEE-ERIC sklene ustrezna zavarovanja za kritje tveganj, značilnih za njegove dejavnosti.
               
            
            
               Člen 6
               Politika dostopa za uporabnike
               
                  1.   Dostop do infrastrukture in storitev AnaEE-ERIC, ki jih zagotavljajo osrednje vozlišče ali storitvena središča AnaEE-ERIC, se zagotovi na podlagi načel odprtega dostopa. AnaEE-ERIC izvaja pravila o dostopu do infrastrukture s politiko pristojbin, ki zagotavlja spodbude za njegove članice.
               
               
                  2.   AnaEE-ERIC prek svojega spletnega portala zagotavlja informacije o podnebnih in biogeografskih gradientih ter dopolnilnih spretnostih in tehnikah platform AnaEE-ERIC, da bi pomagal znanstvenikom v fazi priprave projektov in olajšal inkubacijo projektov z uporabo več platform pri svojih članicah.
               
               
                  3.   Osrednje vozlišče AnaEE-ERIC omogoča dostop do infrastrukture in storitev AnaEE-ERIC, ki jih zagotavljajo storitvena središča ali nacionalne platforme, na podlagi ocene znanstvene kakovosti predlagane uporabe, na osnovi neodvisne znanstvene ocene strokovnega odbora, ki ga imenuje skupščina članic, in tehnične izvedljivosti, ki jo oceni AnaEE-ERIC. Morebitna etična vprašanja, povezana s predlogom, bo obravnaval neodvisni svetovalni odbor za etiko (glej člen 25 Statuta).
               
               
                  4.   Če je treba zaradi zmogljivosti omejiti dostop do infrastrukture in storitev AnaEE-ERIC za raziskovalne namene, se opravi izbor v skladu s postopkom, določenim v pravilih delovanja Statuta, pri čemer se upoštevajo merila za izbor, ki temeljijo na znanstveni odličnosti ter tehnični in finančni izvedljivosti predlogov.
               
               
                  5.   AnaEE-ERIC da na začetku vsakega projekta na voljo ustrezne metapodatke, in sicer tako za eksperimentalne pogoje na nacionalnih platformah kot za podatke, ki jih ustvarijo storitvena središča.
               
               
                  6.   Podatki se dajo na voljo v skladu s politiko odprtega dostopa AnaEE-ERIC. Dostop bo urejen v skladu s pravili delovanja Statuta, pri čemer je na splošno določeno skupno obdobje odloga, po katerem bodo podatki na voljo javnosti. Pri politiki dostopa se v zvezi z izmenjavo osebnih podatkov uporabnikov med članicami upošteva evropski pravni okvir za varstvo podatkov (1).
               
            
            
               Člen 7
               Politika znanstvenega ocenjevanja
               Dejavnosti AnaEE-ERIC vsakih pet let oceni ad hoc neodvisni znanstveni odbor. Skupščina članic začne tako oceno in po potrebi poda posebna navodila. Načela in postopki te ocene bodo opredeljeni v pravilih delovanja Statuta.
            
            
               Člen 8
               Politika razširjanja
               
                  1.   AnaEE-ERIC je spodbujevalec raziskovalnih dejavnosti in na splošno spodbuja čim bolj prost dostop do podatkov raziskav.
               
               
                  2.   AnaEE-ERIC od uporabnikov zahteva, da rezultate svojih raziskav dajo na voljo javnosti in zagotovijo njihovo razpoložljivost prek AnaEE-ERIC.
               
               
                  3.   AnaEE-ERIC za doseganje svojih ciljnih skupin uporablja različne kanale, vključno s spletnim portalom, glasilom, delavnicami, udeležbo na konferencah, članki v revijah in dnevnih časopisih, družbenimi omrežji itd.
               
            
            
               Člen 9
               Politika na področju pravic intelektualne lastnine
               
                  1.   Vse pravice intelektualne lastnine, ki jih AnaEE-ERIC ustvari, pridobi ali razvije med svojim delovanjem ali izhajajo iz njegovega delovanja, so v lasti AnaEE-ERIC.
               
               
                  2.   Ob upoštevanju pogojev vseh pogodb med AnaEE-ERIC in članicami ali opazovalkami so vse pravice intelektualne lastnine, ki jih ustvari, pridobi ali razvije članica ali opazovalka ali izhajajo iz njenega delovanja, v lasti te članice ali opazovalke.
               
            
            
               Člen 10
               Politika zaposlovanja
               
                  1.   Pogoje zaposlovanja AnaEE-ERIC ureja zakonodaja države, v kateri je osebje zaposleno, ali zakonodaja države, v kateri se izvajajo dejavnosti AnaEE-ERIC.
               
               
                  2.   Izbirni postopki za delovna mesta v AnaEE-ERIC so pregledni, nediskriminatorni in zagotavljajo enake možnosti. Izbira kandidatov in zaposlovanje nista diskriminatorna.
               
               
                  3.   Izbira kandidatov bo izvedena z objavo razpisa na mednarodni ravni.
               
            
            
               Člen 11
               Politika javnega naročanja
               
                  1.   AnaEE-ERIC kandidate in ponudnike za javna naročila obravnava enako in nediskriminatorno, ne glede na to, ali imajo sedež v Evropski uniji ali ne. Pri politiki javnega naročanja AnaEE-ERIC se upoštevajo načela preglednosti, konkurence in nediskriminacije. Podrobna pravila o postopkih in merilih javnega naročanja se določijo v pravilih delovanja Statuta.
               
               
                  2.   Javna naročila v zvezi z dejavnostmi AnaEE-ERIC, ki jih izvajajo članice in opazovalke, se izvedejo tako, da se zagotovi ustrezno upoštevanje potreb AnaEE-ERIC ter tehničnih zahtev in specifikacij, ki jih izdajo ustrezni organi.
               
            
            
               (1)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (UL L 119, 4.5.2016, str. 1).